Почитувани, почитувано семејство на Димче Коцо,

Од босоного дете низ охридскиот Варош до прв македонски историчар на уметноста, академик, декан на Филозофскиот факултет во Скопје, член на југословенската делегација во УНЕСКО, до светски признат научник-византолог кој остави капитални откритија за градот Охрид, за св.Климентовата црква, за Св. Софија. Тоа е накусо òдот на скромниот и добар, пред сè човек, Димче Коцо.

Неговото вонвременско творештво, од денеска до крајот на август, го славиме во овој прекрасен амбиент на Чифте амам. Овие дела се впишани во историјата на уметноста на нашата, но и на европската култура.

На 110-тата годишнина од раѓањето на Коцо, се потсетуваме на неговите зборови дека е среќен што по Османлиското владеење и припаѓа на првата генерација слободни Македонци во својата слободна Татковина.

Големината на Коцо е впишана и во почетоците на организираната археологија во земјава, кога археолози од сите југословенски центри работеа како на големо археолошко градилиште, а така растевме ние, ќе рече Коцо.

Таа чиста љубов кон историјата на уметноста на своето поднебје, пренесена со јазикот на современата уметност, на Димче Коцо му донесе европски успеси и членство во светски организации, а нам ни остави сознанија на кои се потпираат генерации научници и уметници.

Затоа, оваа изложба ја доживувам и како глас на опомена. Привилегирани сме, но во исто време сме и одговорни да го чуваме и да негуваме културното наследство кое е наше, но кое му припаѓа и на целиот свет.

Изложбите со ваков габарит во исто време се и патоказ каде треба да продолжиме - со иста страст и посветеност како што тоа и го правеа младите уметници и научници по Втората светска војна, во изградбата на модерната македонска држава.

Ви благодрам,